డ్యాన్స్‌ చేయడానికి సిద్ధమేనా?
ఫెదరర్‌తో ముగురుజా
లండన్‌: లండన్‌ వేధికగా ప్రతిష్టాత్మక వింబుల్డన్‌ టోర్నీ ముగిసింది. ఈనేపథ్యంలో పురుషుల సింగిల్స్‌ టైటిల్‌ విజేతగా నిలిచిన రోజర్‌ ఫెదరర్‌ని డ్యాన్స్‌ చేయడానికి సిద్ధంగా ఉన్నావా..? అంటూ మహిళల సింగిల్స్‌ ఛాంపియన్‌ స్పెయిన్‌ ముగురుజా అడిగింది. శనివారం జరిగిన వింబుల్డన్‌ మహిళల సింగిల్స్‌ ఫైనల్లో అమెరికాకు చెందిన వీనస్‌ విలియమ్స్‌పై స్పెయిన్‌కు చెందిన ముగురుజ విజయం సాధించిన సంగతి తెలిసిందే. వింబుల్డన్‌ టోర్నీ ముగింపు వేడుకల్లో భాగంగా నిర్వాహకులు ఛాంపియన్స్‌ బాల్‌ ఈవెంట్‌ పేరుతో ప్రతి ఏటా ఓ విందు కార్యక్రమం నిర్వహిస్తారు. ఈ ప్రత్యేక విందు కార్యక్రమంలో వింబుల్డన్‌ విజేతలు ఒకే వేదికపై డ్యాన్స్‌ చేయాలి. ఇది ఎప్పటినుండో ఆనవాయితీగా వస్తోంది. ఈనేపథ్యంలో ముగురుజా ట్విట్టర్‌ ద్వారా టైటిల్‌ గెలిచిన ఫెదరర్‌ని డ్యాన్స్‌ చేయడానికి సిద్ధంగా ఉన్నావా…అంటూ ప్రశ్నించింది. ముగురుజా ట్వీట్‌కు స్పందించిన ఫెదరర్‌ డ్యాన్స్‌ చేసేందుకు తీసుకెళ్లు అని ట్విట్టర్‌లో సమాధానమిచ్చాడు. ముగురుజా టైటిల్‌ దక్కించుకున్న అనంతరం మీడియా ఎవరితో డ్యాన్స్‌ చేయాలని అనుకుంటున్నారని అడగ్గా రోజర్‌ ఫెదరర్‌తో అని ఠక్కున సమాధాన మిచ్చింది.
===